19 mln dollarlik dunyodagi eng noyob marka Sotheby’s kimoshdi savdosiga qo‘yildi

Afsonaviy pochta markasi — sakkiz burchakli “Britaniyaning pushti Gvianasi” Nyu-Yorkdagi Sotheby’s kimoshdi savdosida taqdim etildi. Markaning nominal bahosi 1 sent bo‘lib, 19 million dollarga baholangan. U 2014-yilning iyun oyida kimoshdi savdosiga qo‘yiladi. Bu haqda “ITAR-TASS” xabar berdi.

Auksion 2010-yili AQSh qamoqxonasida vafot etgan multimillioner Jon Dyupon boyliklari sotuvi doirasida o‘tkaziladi. Jon mashhur Dyuponlar sulolasidan bo‘lib, qotillik tufayli jazoga hukm qilingan edi. U markani 1980-yilda 935 ming dollarga olgan edi.
“Filateliya malikasi” deb norasmiy nomlanuvchi “Britaniyaning pushti Gvianasi” 1856-yilda chiqarilgan markalar seriyasiga kiradi. O‘shanda Britaniyaning mustamlakasi bo‘lgan Gviana Londondan va’da qilingan markalarni olmagan. Mahalliy pochta mudiri tomonidan turli darajadagi uchta markalar seriyasi chiqarilgan. Eng arzon seriyalar 1 sentdan baholangan bo‘lib, hozir ulardan faqat bittasi — Sotheby’s kimoshdi savdosida taqdim etilayotgan marka saqlanib qolgan.
Eslatib o‘tamiz, joriy yilning 5-mart kuni Londondagi Sotheby’s kimoshdi savdosida to‘rtta o‘zbek so‘zanasi 43 875 funt sterlingga sotilgan edi.